Molefe hof toe gesleep oor pensioenSó verloop sake rondom Brian Molefe se onregmatige pensioenuitbetaling. Grafika: Solidariteit. Dr. Dirk Hermann, bestuurshoof van die vakbond Solidariteit, sê Brian Molefe, die voormalige uitvoerende hoof van Eskom, het nooit gekwalifiseer vir ŉ pensioenvoordeel nie en die R30 miljoen-uitbetaling aan hom is gelykstaande aan ŉ kriminele oortreding. Die vakbond het tydens ŉ mediakonferensie Donderdag in Centurion sy litigasieproses teen Molefe en die Eskom-raadslede bekendgemaak. Die vakbond het talle bewyse voorgelê wat toon Molefe se pensioenuitbetaling het heeltemal buite die reëls plaasgevind en is gelykstaande aan korrupsie en bedrog. Solidariteit gaan volgende week die hooggeregshof in Pretoria nader om die besluit tersyde te stel om ŉ pensioen aan Molefe uit te betaal en hom te verplig om die reeds betaalde R10 miljoen in pensioen terug te betaal. Volgens Hermann moes Molefe nooit in aanmerking gekom het vir pensioen nie omdat hy op ŉ vastetermynkontrak van vyf jaar aangestel is en nie ŉ permanente werker van Eskom was nie. “Hy het ŉ hoër vergoeding gekry omdat hy nie pensioen ontvang nie. Hy kwalifiseer nie vir ŉ pensioenvoordeel nie, want hy was nie ŉ permanente werker nie. Hy het ook nie enige pensioenbydraes aan die fonds oorbetaal nie,” het Hermann bygevoeg. Hermann het gesê hierdie uitbetaling was ook nie net ŉ foutjie soos wat Molefe vandeesweek in die parlement probeer voorgee het nie. “Dit was gewoon korrupsie en staatsplundering. Onregmatige optredes moet gevolge inhou. ŉ Verskoning en selfs terugbetaling is nie voldoende nie. Solidariteit is van mening dat daar ŉ prima facie-stafregtelike saak is teen diegene wat die twyfelagtige besluit geneem het om die pensioenuitbetaling aan Molefe toe te staan. “Voorts is ons van mening dat daar verskeie onwettige wanvoorstelling was wat vervolging regverdig, wat ondermeer Molefe en die raad van Eskom se valse bewerings dat hy aan pensioenreëls voldoen en ŉ permanente werknemer was, insluit. Hulle het geweet dit is vals, maar die onregmatige handeling is bloot voorgesit.” Volgens Hermann pak Solidariteit hierdie saak namens alle Eskom-werknemers aan, asook die belastingbetalende publiek. “Gewone belastingbetalers is moeg daarvoor dat staatbates met hulle geld geplunder word. Indien hierdie soort onregmatige plundering voortgaan, sonder vervolging, sal Suid-Afrikaners begin om vertroue te verloor in die regstelsel as kernpilaar van ons demokrasie. Hy het ook gesê dit is skreiend dat Solidariteit in die eerste plek die hof moet nader sodat Molefe die onregmatige pensioengelde moet terugbetaal. “Die vakbond sal dus versoek dat Molefe en die Eskom-raadslede in hul persoonlike hoedanigheid vir die geding aanspreeklik gehou moet word sodat belastingbetalers nie verder vir korrupte amptenare hoef te boet nie.” Die saak rakende die terugbetaling van die pensioengeld word van 29 November tot 1 Desember in die Pretoriase hooggeregshof aangehoor.